Nafarroako Parlamentuak, 2018ko ekainaren 7an egindako Osoko Bilkuran, honako foru lege hau onetsi zuen: “Foru Legea, 2018ko gastuen aurrekontuan 356.525 euroko kreditu berezia onartzekoa, “Instituto Navarro de Tecnologías e Infraestructuras Agroalimentarias SA” (INTIA) entitateari kapital transferentzia bat egiteko, Sartagudako eta Orreagako finka esperimentaletan inbertsioak egin ditzan”.

Legebiltzarreko Erregelamenduko 146. artikuluan ezarritakoa betez, argitara dadin agintzen da.

Iruñean, 2018ko ekainaren 13an

Lehendakaria: Ainhoa Aznárez Igarza

Foru Legea,
2018ko gastuen aurrekontuan 356.525 euroko kreditu berezia onartzekoa, “Instituto Navarro de Tecnologías e Infraestructuras Agroalimentarias SA” (INTIA) entitateari kapital transferentzia bat egiteko, Sartagudako eta Orreagako finka esperimentaletan inbertsioak egin ditzan

ATARIKOA

Nekazaritzako Azpiegituren Zerbitzuaren 2018ko gastuen aurrekontuan “Finka esperimentaletako instalazioak egokitzea” izeneko 720000 71510 6020 414300 partida dago, 500.000 euroko zuzkidura duena.

Inbertsio beharrak detektatu zaizkien finkak Sabaizakoa, Orreagakoa eta Sartagudakoa dira.

Sabaizako finka INTIA SAri laga gabe dagoenez eta Nafarroako Gobernuaren titularitatekoa denez, bertan egin beharreko lanak 6. kapituluko inbertsio bereki gisa tramitatuko dira.

Sartagudako finka Nafarroako Gobernuaren jabetzakoa da, baina INTIA SAk erabiltzen du; Orreagako finka, berriz, Orreagako Kolegiataren titularitatekoa da eta INTIA SAk erabiltzen du.

Inbertsioen xedea, funtsean, eraikin nagusia berritzea eta instalazioetan beste hobekuntza osagarri batzuk egitea da, Sartagudakoaren kasuan; Orreagakoan, fibrozementuzko estalkiak ordeztuko dira abeltzaintzako nabeetan eta nekazaritzako biltegian. Lanetarako behar den zenbatekoa 356.525 eurokoa da.

Inbertsioak ezin dira hurrengo ekitaldira arte atzeratu, instalazioen egoera txarra da-eta, INTIAk aurkeztutako txostenean jasotzen den bezala.

Horregatik proposatzen da 2018ko gastuen aurrekontuan partida berri bat sortzea, “INTIArentzako kapital transferentzia, Sartagudako eta Orreagako finka esperimentaletan inbertsioak egitekoa”, 720000 71510 7400 414300 kodea izanen duena; eta ondoren, horri 356.525 euroko zuzkidura ematea, kreditu berezi baten bidez.

Nafarroako Ogasun Publikoari buruzko apirilaren 4ko 13/2007 Foru Legearen 48. artikuluak ezartzen du ezen, hurrengo ekitaldira arte berandutu ezin daitekeen gasturen bat aurrekontu indardunaren kargura egin behar bada eta aurrekontuan krediturik ez badago, Nafarroako Gobernuak, Ekonomia eta Ogasuneko kontseilariak proposaturik, foru lege proiektu bat bidaliko diola Nafarroako Parlamentuari, kreditu berezi bat ematekoa.

Aurreko guztiagatik, bidezkoa da foru lege hau onestea, Ogasuneko eta Finantza Politikako kontseilariak proposatuta.

**1. artikulua.** Aurrekontuko partida sortzea.

2018ko gastuen aurrekontuan kode hau duen partida sortzen da: 720000 71510 7400 414300 “INTIArentzako kapital transferentzia, Sartagudako eta Orreagako finka esperimentaletan inbertsioak egitekoa”.

**2. artikulua.** Kreditu berezi bat ematea.

356.525 euroko kreditua ematen da Landa Garapeneko, Ingurumeneko eta Toki Administrazioko Departamentuaren beharrei erantzuteko.

Kreditu hori aurrekontuko partida honetan aplikatuko da:

Partida Zenbatekoa

720000 71510 7400 414300 partida,
“INTIArentzako kapital transferentzia,
Sartagudako eta Orreagako finka
esperimentaletan inbertsioak egitekoa” 356.525 €

**3. artikulua.** Kreditu bereziaren finantzaketa.

Kreditu berezi hori aurrekontuko partida honen kargura finantzatuko da:

Partida Zenbatekoa

720000 71510 6020 414300
“Finka esperimentaletako
instalazioak egokitzea” 356.525 €

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitaratzen den egunean bertan hartuko du indarra.